28 Април 15, 12:39 / Автор: Комуникационна агенция PRoWay
Фестивал на дивите цветя събира за трета година в Родопите почитателите на древната планина
От 20 до 28 юни 2015 г. пъстрата програма на фестивала представя красотата на родопските поляни и богатството на селските традиции
От 20 до 28 юни 2015 г. в шест смолянски села ще се проведе третото издание на Фестивала на дивите цветя, който в програмата си включва пъстра китка от събития, както за любителите на дивата природа, така и за почитателите на родопската култура и фолклор. В месеца на билките и самодивите фестивалът предлага на своите посетители, чрез богатство от цветове, музика, аромати и приключения, да се потопят в магията на Родопите. Фестивалът се организира от Сдружение „Екоорганизация – Родопи“ и читалищата в селата Смилян, Сивино, Могилица, Кошница, Арда и Горна Арда.
Богата програма разкрива значимостта на дивите цветя във всичките им аспекти – цветята като символ и част от древни ритуали, като билка, като аромат, като храна, като вдъхновение за изкуството и като извор на естетическа наслада. Родопите се отличават с богатия свят на дивите си цветя, много от които лековити и ароматни. Планината е убежище на много интересни и красиви растения, част от които са открити за първи път именно тук и са станали съименници на планината по стара ботаническа практика сред учените. Над двадесет са видовете носещи в латинското си определение името на планината. Сред тях са родопските теменужка и великденче, родопското еньовче, родопския крем, родопските люцерна и ръж, родопско омразниче, родопско омайниче, родопска горска майка и още много други редки и интересни растения. За много от тези цветя ще разкажат специалистите, които ще водят четирите ботанически тура по време на фестивала, а фото-курсовете ще разкрият и тайните на сполучливата фотография сред природата.
Не случайно дните за провеждане на фестивала са свързани с празника Еньовден на 23 юни. Легендите разказват, че по обсипаните с орхидеи и иглики поляни са бродили самодиви, а местните знахари и днес събират дъхави билки по Еньовден. На 23 юни призори на поляните над село Горна Арда заедно с участничките от клуб „Хоро“ - гр. Смолян гостите на фестивала ще посрещнат изгрева на слънцето и ще берат окъпани от роса магически билки. Вярва се, че който види на този ден изгрева на слънцето и се окъпе в росата, притежаваща вълшебна сила, ще е здрав през цялата година. След ритуала в село Горна Арда ще се проведе празник по случай Еньовден, включващ изложба и дегустация на кулинарни местни ястия, базар на билките, изложба на занаятчийски изделия и веселба по родопски. На 23-ти юни в центъра на село Арда по време на Базара на билките гостоприемните жители на селото ще нагостят гостите си с топли мекички със сладко от горски плодове и билкови напитки.
В програмата на фестивала са включени и два събора. На 20 юни жителите на село Могилица канят на Празник на народното творчество и занаятите – весело и цветно събитие, представящо бита, традициите, обичаите и занаятите на селото. И тази година поляните в центъра на село Смилян ще огреят от пъстрото многообразие на самодейците, дошли да премерят талант в надиграването и надпяването по време на фолклорния събор „Изворен глас“ на 27 юни. Всички самодейни групи към читалища, както и клубове „Хоро” от страната са поканени да се включат в надпреварата. Регламентът е достъпен на уеб страницата на фестивала.
За малките любители на природата е организиран детски празник в село Смилян на 21 юни, а предвидените в почивните дни арт-ателиета ще запознаят деца и възрастни с техниките квилинг и плъстене, с които ще могат да направят и своите декорации с цветя. В програмата на фестивала са включени и вече традиционните: вело-тур до изворите на р. Арда, поход до връх Ком и приключения в каньона „Гарга Дере“. А любителите на природната козметика могат да се запознаят с приложението на билките и цветята в петдневния курс по aроматерапия. Село Сивино ще представи своите древни техники за месене на царевичен хляб, а село Кошница - запазените си умения за предене на вълна и плетене на колани.
Предстоящият Фестивал на дивите цветя е възможност за гостите и посетителите в района да преживеят един истински празник на красотата – красотата на родопските цветята, на родопските традиции и на родопското гостоприемство. Родопчани ще отворят сърцата и домовете си, за да посрещнат всички свои гости.
Поканата на организаторите е:
Елате и бъдете част от едно вълнуващо приключение, съпреживейте с нас цветната магия на Родопите!